Χρηματοδότηση ύψους 3 εκατομμυρίων ευρώ από την Ευρωπαϊκή Ένωση εξασφάλισε το Εργαστήριο Διαδικτυακού Υπολογισμού (LInC) του Τμήματος Πληροφορικής του Πανεπιστημίου Κύπρου, για ένα σημαντικό ερευνητικό έργο στις πλατφόρμες υπολογιστικής νεφέλης (Cloud Computing).

Συντονιστές του Έργου είναι ο Λέκτορας Γεώργιος Πάλλης και ο Καθηγητής Μάριος Δικαιάκος.

Σύμφωνα με σχετικό δελτίο Τύπου, στόχος του Έργου “PaaSport” είναι η ανάπτυξη μιας εξειδικευμένης διαδικτυακής αγοράς, που θα προσφέρει στους χρήστες πλατφορμών υπολογιστικής νεφέλης τη δυνατότητα μίσθωσης υπηρεσιών, από διάφορους παροχείς πλατφόρμας σε περιβάλλοντα υπολογιστικών νεφελών, τις οποίες μπορούν να χρησιμοποιήσουν για την ανάπτυξη εφαρμογών και υπηρεσιών.

Όπως αναφέρεται, το πρόγραμμα PaaSport, που θα διαρκέσει τρία έτη, θα δημιουργήσει νέες θέσεις εργασίας, προσελκύοντας νέους ερευνητές, θέτοντας την Κύπρο στο επίκεντρο των ερευνητικών εξελίξεων, ανά το παγκόσμιο, στον τομέα των πλατφορμών υπολογιστικής νεφέλης.

Πιο συγκεκριμένα, με την ανάπτυξη μιας ενιαίας διαδικτυακής αγοράς, μέσω της οποίας οι πελάτες θα μπορούν εύκολα να καθορίσουν τις απαιτήσεις τους, το PaaSport θα μισθώνει την κατάλληλη πλατφόρμα υπηρεσιών στην οποία θα εκτελεστούν οι εφαρμογές του εκάστοτε πελάτη. Το σύστημα θα εξασφαλίζει την τήρηση των συμβολαίων διασφάλισης επιπέδου ποιότητας (SLA), μεταφέροντας με αυτόματο και διαφανές τρόπο, σε περίπτωση παραβίασης των όρων του συμβολαίου, την εφαρμογή και τα δεδομένα του πελάτη σε άλλη διαθέσιμη πλατφόρμα. Μέσω του PaaSport, οι πελάτες θα μπορούν να μεταφέρουν εύκολα και γρήγορα τις εφαρμογές τους μεταξύ των διαθέσιμων πλατφόρμων, που τους παρέχονται ως υπηρεσία, διασφαλίζοντας την ανταγωνιστικότητα μεταξύ των παροχών.

Το ερευνητικό πρόγραμμα PaaSport θα διεξαχθεί από ένα δίκτυο ευρωπαϊκών ακαδημαϊκών ιδρυμάτων και εταιρείες υψηλής τεχνολογίας που εκτείνεται σε επτά (7) ευρωπαϊκές χώρες: Πανεπιστήμιο Κύπρου, Διεθνές Πανεπιστήμιο Ελλάδας, SingularLogic S.A., Ubitech, (Ελλάδα), Bundesverband It-Mittelstand Ev, Steinbeis Beratungszentren GMBH, CAS Software AG, (Γερμανία), the Latvian Information and Communications Technology Association, (Λεττονία), Game Coοp Malmo, (Σουηδία), Turkiye Bilisim Vakfi, Diyalogo,(Τουρκία), National University Of Ireland, (Ιρλανδία).

Όπως σημειώνεται, το PaaSport επιχορηγείται από την Ευρωπαϊκή Ένωση με το ποσό των 3 εκατομμυρίων ευρώ στο πλαίσιο του Έβδομου Κοινοτικού Πλαισίου (FP7) για την έρευνα και τεχνολογική ανάπτυξη.